**גיורא אבן אפשטיין** (נולד ב-20 במאי 1938 בשם **גיורא אפשטיין**) הוא קצין צה"ל במילואים בדרגת תת-אלוף ששירת כטייס קרב בחיל האוויר הישראלי. במהלך שירותו הפיל 17 כלי טיס (16 מטוסי סילון ומסוק אחד) בקרבות אוויר, והוא אלוף העולם בהפלות סילוניות.

ביוגרפיה
--------

אפשטיין גדל בקיבוץ נגבה, בנם של הלל וחיה שעלו מפולין בשנות ה-30 של המאה ה-20. בילדותו צפה באימוני מטוסי חיל האוויר באזור הקיבוץ, קרא ספרים בנושאי טיסה וקרבות אוויר ושאף להיות טייס. בתיכון התנדב לגדנ"ע סיירים בקיבוץ גבעת ברנר. התגייס לצה"ל ב-18 באוגוסט 1956. הטירונות שעבר בבה"ד 4 נפסקה בשל פרוץ מבצע קדש, ובמהלך המבצע שימש כאיש חימוש בחיל האוויר. לאחר חודשים אחדים נודע לו שאף על פי שעבר בהצלחה את המיונים לקורס טיס, השתתפותו בקורס נדחתה מסיבה רפואיות של "אי-כשירות זמנית". אפשטיין פנה בבקשה לברר את הסיבה הבריאותית, אך הסיבה לא נמסרה לו, והוא החליט לבצע בדיקה חוזרת ולהצטרף לקורס הטיס הבא. גם בבדיקה החוזרת הוא נמצא "לא כשיר זמנית". לבסוף התנדב לצנחנים, ושובץ בפלוגתו של אהרון אשל בגדוד 890. בצנחנים עבר מסלול הכשרה כלוחם והשתתף באימונים במסגרת הגדוד והחטיבה, וכן עבר קורס מ"כים חי"ר, ולאחר מכן שובץ לבקשתו כמדריך צניחה. בשנת 1959 השתחרר מצה"ל ושב לקיבוץ והשתלב בעבודות חקלאיות.

לאחר שלוש שנים בקיבוץ שב לשירות קבע במסגרת הקצאת בני קיבוצים ("אחוזים לקבע"). בתקופה זו שירת כמדריך צניחה, השתתף במשלחת הכשרת צנחנים באתיופיה, היה למדריך מדריכי צניחה ואחראי על תחום הצניחה החופשית בצה"ל. במסגרת זו השתתף במשלחת לתצוגה בצרפת, ובשל כך עיברת את שם משפחתו לאבן. במקביל לשירותו פעל לברר שוב את סיבת דחייתו הרפואית מקורס טיס. התברר לו כי סיבת דחייתו המקורית מהקורס נבעה מלב מוגדל ודופק נמוך כתוצאה מפעילות ספורטיבית. לאחר ערעור הוא הורשה להתגייס לקורס טיס כשבע שנים לאחר מועד גיוסו. את הקורס סיים בהצטיינות בשנת 1963. בסיום הקורס הוא שובץ בטייסת 124, טייסת מסוקים בשל אותה בעיה רפואית. אפשטיין התנגד לשיבוץ ומיאן לטוס בה. הוא נשלח לראיון אצל מפקד חיל האוויר האלוף עזר ויצמן והמשיך להתייצב אצלו עד שזה הורה להעבירו לשיבוץ כטייס קרב. ב-1964 עבר לטייסת 113, לטייסת הקא"מ (קורס אימון מתקדם, OTU) ולאחר מכן שירת בטייסת מטוסי סופר-מיסטר.

אבן היה טייס מצטיין בחיל האוויר הישראלי וניחן בראייה חדה שבזכותה זכה לכינוי "הוקאיי" ("עין הנץ" באנגלית). בדצמבר 1966 הוצב בטייסת הקרב הראשונה, שהפעילה מטוסי מיראז' 3. את ההפלה הראשונה שלו רשם ביום השני של מלחמת ששת הימים. במלחמת ההתשה שימש כסגן מפקד טייסת ורשם ארבע הפלות. ב-1973 מונה לראש מדור צילום בענף תקיפה שבמחלקת מבצעים של חיל האוויר.

במלחמת יום הכיפורים שירת בהצבת חירום בטייסת 101 שהפעילה מטוסי נשר מתוצרת התעשייה האווירית לישראל והוצב בכוננות חירום בבסיס רפידים. במלחמה זו הפיל 12 כלי טיס: שבעה מיג-21, שני סוחוי 7, שני סוחוי-20 ומסוק מי-8. אבן רשם השג נדיר כשהפיל 4 כלי טיס בגיחה אחת. על לחימתו במלחמה עוטר בעיטור המופת במאי 1975.

באוגוסט 1974 מונה למפקד טייסת 117, טייסת מטוסי מיראז' 3. ב-1977 פרש משירות הקבע והחל לעבוד כטייס בחברת התעופה הישראלית אל על. בשירות המילואים פיקד על טייסת 254, טייסת כפיר ומיראז'. ב-1988 עבר הסבה לטיסה על F-16, מטוס עליו טס עד פרישתו מטיסה ב-1998 בגיל 59. צבר עד שחרורו 9,000 גיחות במטוסי קרב וכ-5,000 שעות טיסה.

בספטמבר 2018 הוענקה לו דרגה אישית של תת-אלוף על ידי הרמטכ"ל גדי איזנקוט ומפקד חיל האוויר עמיקם נורקין.. בתקופת המחאה נגד בנימין נתניהו הצטרף כחבר פעיל לקבוצת לוחמי צוות האוויר 555 פטריוטים שהייתה בין הארגונים שהובילו את המחאה.

חיים אישיים
-----------

אפשטיין מתגורר ברמת השרון, נשוי לשרה שהייתה פקידת מבצעים בטייסת, ולהם שלושה ילדים ונכדים.

טקס הענקת דרגת תא"ל לגיורא אבן-אפשטיין. בתמונה: הרמטכ"ל רא"ל גדי איזנקוט ובני משפחה עונדים לאפשטיין את דרגות תת-האלוף על מדיו, ספטמבר 2018
מפקד חיל האוויר, האלוף עמיקם נורקין מעניק לתת-אלוף אפשטיין את התעודה מטעם צה"ל וחיל האוויר, ספטמבר 2018

פירוט ההפלות
------------

להלן טבלת ההפלות:

| מספר | תאריך הקרב | המטוס המפיל | המטוס שהופל | החימוש | פרטי ההפלה |
| --- | --- | --- | --- | --- | --- |
| 1 | 6 ביוני 1967 | מיראז' 3 | מצריםמצריםסוחוי 7 מצרי | תותחים | דרומית לימת ברדוויל לאחר מרדף ארוך ביום השני של מלחמת ששת הימים |
| 2 | 20 ביולי 1969 | מיראז' 3 | מצריםמצריםמיג 17 מצרי | תותחים | מעל אסמאעיליה במסגרת קרבות טקסס ואריזונה |
| 3 | 11 בספטמבר 1969 | מיראז' 3 | מצריםמצריםסוחוי 7 מצרי | תותחים | במהלך קרב אוויר המוני ליד ביליביס |
| 4 | 25 במרץ 1970 | מיראז' 3 | מצריםמצריםמיג 21 מצרי | תותחים | ליד איסמעיליה |
| 5 | 25 במרץ 1970 | מיראז' 3 | מצריםמצריםמיג 21 מצרי | תותחים | ליד איסמעיליה, הפלה שנייה באותה הגיחה |
| 6 | 18 באוקטובר 1973 | מיראז' 3 | מצריםמצריםמי-8 מצרי | תותחים | המסוק הטיל נפל"ם על כוחות צה"ל באזור דוורסואר, ביום ה-13 של מלחמת יום הכיפורים |
| 7 | 19 באוקטובר 1973 | נשר | מצריםמצריםסוחוי 7 מצרי | שפריר 2 | מעל דוורסואר ביום ה-14 של מלחמת יום הכיפורים |
| 8 | 19 באוקטובר 1973 | נשר | מצריםמצריםסוחוי 7 מצרי | תותחים | מעל דוורסואר, הפלה שנייה באותה הגיחה |
| 9 | 19 באוקטובר 1973 | נשר | מצריםמצריםסוחוי-20 מצרי | שפריר 2 | מעל דוורסואר, הפלה שלישית באותו יום |
| 10 | 19 באוקטובר 1973 | נשר | מצריםמצריםסוחוי 20 מצרי | תותחים | מעל דוורסואר, הפלה רביעית באותו יום |
| 11 | 20 באוקטובר 1973 | נשר | מצריםמצריםמיג 21 מצרי | תותחים | ליד האגם המר הגדול ביום ה-15 של מלחמת יום הכיפורים |
| 12 | 20 באוקטובר 1973 | נשר | מצריםמצריםמיג 21 מצרי | שפריר 2 | ליד האגם המר הגדול, הפלה שנייה באותה הגיחה |
| 13 | 20 באוקטובר 1973 | נשר | מצריםמצריםמיג 21 מצרי | תותחים | ליד האגם המר הגדול, הפלה שלישית באותה הגיחה |
| 14 | 20 באוקטובר 1973 | נשר | מצריםמצריםמיג 21 מצרי | תותחים | ליד האגם המר הגדול, הפלה רביעית באותה הגיחה |
| 15 | 24 באוקטובר 1973 | מיראז' 3 | מצריםמצריםמיג 21 מצרי | שפריר 2 | ליד האגם המר הגדול, ביום האחרון של מלחמת יום הכיפורים |
| 16 | 24 באוקטובר 1973 | מיראז' 3 | מצריםמצריםמיג 21 מצרי | שפריר 2 | ליד האגם המר הגדול, הפלה שנייה באותה הגיחה |
| 17 | 24 באוקטובר 1973 | מיראז' 3 | מצריםמצריםמיג 21 מצרי | תותחים | ליד האגם המר הגדול, הפלה שלישית באותה הגיחה |

ראו גם
------

* אלוף הפלות
* הפלות חיל האוויר הישראלי

לקריאה נוספת
------------

גיורא אבן אפשטיין, איור של Jay Ashurst
* גיורא אבן-אפשטיין, **אלוף השמים**, הוצאת קוראים, 2017

קישורים חיצוניים
----------------

ויקישיתוף מדיה וקבצים בנושא **גיורא אבן אפשטיין** בוויקישיתוף
* עיטור המופת שהוענק לגיורא אבן אפשטיין, באתר "בעוז רוחם" של אגף כוח האדם בצה"ל, מאי 1975
* ריקי ריבלין, ‏עין חדה, אומץ לב, דבקות במטרה, **בטאון חיל האוויר** 050-051, אפריל 1986, באתר הספרייה הדיגיטלית להיסטוריה ומורשת חיל האויר
* דן פישל, ‏מספר 1, **בטאון חיל האוויר** 215, מאי 1997, באתר הספרייה הדיגיטלית להיסטוריה ומורשת חיל האויר
* שיאן ההפלות - עדות של גיורא אבן, באתר צה"ל למבצע אבירי לב
* שמעון איפרגן. ‏התואר: אלוף ישראל. הענף: הפלת מטוסי אויב, באתר ‏מאקו‏, 11 במאי 2016
* שיא השיאים: אלוף ההפלות הישראלי והעולמי, באתר צה"ל מאורכב בוייבאק מאשין
* גיורא אבן אפשטיין, סרטון באתר יוטיוב (ערוץ הכנסת - אהרן ברנע מראיין את גיורא אבן אפשטיין 23 באוגוסט 2017)

הערות שוליים
------------

1. ↑  מירב הלפרין, אהרון לפידות, **חליפת לחץ - דפים בספר הטיסות של חיל האוויר**, משרד הביטחון – ההוצאה לאור, 2000, הפרק "שמיים נקיים ממיגים", עמ' 231–236
2. ↑  כרמל להד ויעל פוקס, ‏דרגת תא"ל לאלוף העולם בהפלות סילוניות, באתר חיל האוויר הישראלי, 13 בספטמבר 2018.
3. ↑  הפלותיו של אבן באתר חיל-האוויר הישראלי

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007387529005171
* LCCN: no2019013957
* VIAF: 36150940057226601688
* WorldCat: lccn-no2019013957

 |